Valur og Keflavík eru jöfn á toppi úrvalsdeildar kvenna í körfubolta eftir leiki gærkvöldsins. Sigurganga Keflavíkur hélt áfram en Keflvíkingar eru með fullt hús stiga eftir átta leiki.
Keflavík mætti nýliðum Fjölnis í Grafarvoginum en Fjölniskonur hafa komið af krafti inn í úrvalsdeildina og lauk leiknum með eins stigs sigri Keflavíkur, 86-85. Keflavík er á toppi deildarinnar með 16 stig þrátt fyrir að hafa aðeins spilað átta leiki en Valur, sem einnig er með 16 stig, hefur spilað tveimur leikjum meira. Valur vann Hauka í gærkvöld, 79-64 en Haukar eru í þriðja sæti deildarinnar með 14 stig, tveimur stigum frá toppliðunum. Skallagrímur og Snæfell mættust í Stykkishólmi þar sem Skallagrímur vann með minnsta mun, 66-65. Þá vann Breiðablik KR örugglega, 74-49.
11. umferð úrvalsdeildar karla í handbolta lýkur í kvöld með tveimur leikjum. KA tekur á móti Haukum á Akureyri og þá fær Selfoss ÍBV í heimsókn. Haukar eru á toppi deildarinnar með 17 stig, stigi ofar en FH, sem er í 2. sætinu. KA er í 5. sæti deildarinnar með 12 stig en ÍBV og Selfoss eru jöfn að stigum í 7. og 8. sæti, bæði með 11 stig.
Fyrsti keppnisdagur á heimsmeistaramótinu í skíðagöngu var í Oberstdorf í Þýskalandi í dag en nú fyrir skömmu lauk sprettgöngu karla og kvenna. Hin sænska Jonna Sundlig vann gullið í kvennaflokki en í karlaflokki var það Norðmaðurinn Johannes Hosflot Klæbo sem tryggði sér sigurinn. HM í skíðagöngu heldur áfram í vikunni og á fimmtudag verður bein útsending á RÚV frá skiptigöngu karla og kvenna.
Sigurganga Keflavíkur í úrvalsdeild kvenna í körfubolta hélt áfram í gær. Keflavík og Valur eru jöfn á toppi úrvalsdeildarinnar.